钦定古今图书集成/明伦汇编/官常典/第632卷 > 张既
## 钦定古今图书集成/明伦汇编/官常典/第632卷 > 张既

按《魏志》本传，“既字德容，冯翊高陵人。太祖为司空，辟
未至，举茂才，除新丰令，治为三辅第一。后从太祖破
马超于华阴，西定关右，以既为京兆尹，招怀流民，兴
复县邑，百姓怀之。魏国既建，为尚书，出为雍州刺史。
太祖谓既曰：‘还君本州，可谓衣绣昼行矣’。从征张鲁，
别从散关入讨叛氐，收其麦以给军食。鲁降，既说太”
祖，拔汉中民数万户，以实长安及三辅。其后与曹洪
破吴兰于下辩，又与夏侯渊、宋建别攻临洮、狄道，平
之。是时太祖徙民以充河北、陇西、天水、南安，民相恐
动，扰扰不安。既假三郡人为将吏者休课，使治屋宅，
作水碓，民心遂安。太祖将拔汉中，守恐刘备北取武
都氐以逼关中，问既，既曰：“可劝使北出就谷以避贼，
前至者厚其宠赏，则先者知利，后必慕之。”太祖从其
策，乃自到汉中，引出诸军，令既之武都，徙氐五万馀
落出居扶风、天水界。是时武威颜俊、张掖和鸾、酒泉
黄华、西平麹演等并举郡反，自号将军，更相攻击。俊
遣使送母及子诣太祖，为质求助。太祖问既，既曰：“俊
等外假国威，内生傲悖。计定势足，后即反耳。今方事
定蜀，且宜两存而斗之，犹卞庄子之刺虎，坐收其毙
也。”太祖曰：“善。”岁馀，鸾遂杀俊，武威王秘又杀鸾。是时
不置凉州，自三辅距西域皆属雍州。文帝即王位，初
置凉州，以安定太守邹岐为刺史。张掖张进执郡守，
举兵拒岐。黄华麹演各逐故太守，举兵以应之。既进
兵，为护羌校尉。苏则声势故，则得以有功。既进爵都
乡侯。凉州泸水胡伊健妓妾治元多等反，河西大扰。
帝忧之，曰：“非既莫能安凉州。”乃召邹岐以既代之。诏
曰：“昔贾复请击郾贼。光武笑曰：‘执金吾击郾，吾复何
忧。卿谋略过人，今则其时以便宜从事，勿复先请’。”遣
护军夏侯儒、将军费曜等继其后。既至金城，欲渡河，
诸将守，以为兵少道险，未可深入。既曰：“道虽险，非井
陉之隘。边寇乌合，无左车之计。今武威危急，赴之宜
速。”遂渡河。贼七千馀骑逆拒，军于鹯阴口。既扬声军
从鹯阴，乃潜由且次出至武威。胡以为神，引还。显美
既已据武威，曜乃至，儒等犹未达。既劳赐将士，欲进
军击胡。诸将皆曰：“士卒疲倦，敌众气锐，难与争锋。”既
曰：“今军无见粮，当因敌为资。若寇见兵合，退依深山，
追之，则道险穷饿，兵还则出候寇钞，如此兵不得解。
所谓一日纵敌，患在数世也。”遂前军显美。胡骑数千，
因大风欲放火烧营，将士皆恐。既夜，藏精卒三千人
为伏，使参军成公英督千馀骑挑战，敕使阳退，胡果
争奔之，因发伏截其后，首尾进击，大破之，斩首获生
以万数。帝甚悦，诏曰：“卿逾河历险，以劳击逸，以寡胜
众，功过南仲，勤逾吉甫。此勋非但破胡，乃永宁河右，
使吾长无西顾之念矣。”徙封西乡侯，增邑二百，并前
四百户。酒泉苏衡反，与羌豪邻戴及丁令胡万馀骑
攻边县，既与夏侯儒击破之，衡及邻戴等皆降，遂上
疏请与儒治左城，筑鄣塞，置烽候邸阁以备胡。西羌
恐，率众二万馀落降。其后西平麹光等杀其郡守，诸
将欲击之。既曰：“惟光等造反，郡人未必悉同，若便以
军临之，吏民羌胡必谓国家不别是非，更使皆相持
著，此为虎傅翼也。光等欲以羌胡为援，今先使羌胡
钞击，重其赏募，所掳获者皆以畀之，外沮其势，内离
其交，必不战而定。”乃檄告谕诸羌为光等所诖误者，
原之，能斩贼帅送首者，当加封赏。于是光部党斩送
光首，其馀咸安堵如故。既临二州十馀年，政惠著闻其所礼辟扶风庞延、天水杨阜、安定胡遵、酒泉庞淯、
炖煌张恭、周生烈等，终皆有名位。黄初四年薨。诏曰：
“昔荀桓子立勋”翟土，晋侯赏以千室之邑；冯异输力
汉朝，光武封其二子。“故凉州刺史张既，能容民畜众，
使群羌归土，可谓国之良臣，不幸薨陨，朕甚愍之。其
赐小子翁归爵关内侯。”明帝即位，追谥肃侯。子缉嗣。